CELEX: 32022D0179
Language: lv
Date: 2022-02-08 00:00:00
Title: Komisijas Īstenošanas lēmums (ES) 2022/179 (2022. gada 8. februāris) par radiofrekvenču spektra harmonizētu lietošanu 5 GHz frekvenču joslā bezvadu piekļuves sistēmu, ieskaitot lokālos radiotīklus, darbības nodrošināšanai un Lēmuma 2005/513/EK atcelšanu (izziņots ar dokumenta numuru C(2022) 628) (Dokuments attiecas uz EEZ)

10.2.2022   
               
               
                  LV
               
               
                  Eiropas Savienības Oficiālais Vēstnesis
               
               
                  L 29/10
               
            
         KOMISIJAS ĪSTENOŠANAS LĒMUMS (ES) 2022/179
         (2022. gada 8. februāris)
         par radiofrekvenču spektra harmonizētu lietošanu 5 GHz frekvenču joslā bezvadu piekļuves sistēmu, ieskaitot lokālos radiotīklus, darbības nodrošināšanai un Lēmuma 2005/513/EK atcelšanu
         
            
               (izziņots ar dokumenta numuru C(2022) 628)
            
         
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Lēmumu Nr. 676/2002/EK (2002. gada 7. marts) par normatīvo bāzi radiofrekvenču spektra politikai Eiropas Kopienā (Radiofrekvenču spektra lēmumu) (1) un jo īpaši tā 4. panta 3. punktu,
         tā kā:
         
                     (1)
                  
                  
                     Komisijas paziņojumā “Digitālais kompass līdz 2030. gadam – Eiropas ceļam digitālajā gadu desmitā” (2) Savienībai noteikti jauni savienojamības mērķi, kas sasniedzami, plaši ierīkojot un apgūstot ļoti augstas veiktspējas tīklus. Viens no mērķiem ir panākt, lai gigabitos mērāma ātruma tīkls aptvertu visas mājsaimniecības Savienībā līdz 2030. gadam. Bezvadu piekļuves sistēmu, arī lokālo radiotīklu (WAS/RLAN) lietojumi lielā mērā palīdz sasniegt šo aptvēruma mērķi.
                  
               
                     (2)
                  
                  
                     Piekļuvi lokālajiem radiotīkliem reglamentē Eiropas Parlamenta un Padomes Direktīvas (ES) 2018/1972 (3) 56. pants. “Lokālais radiotīkls” minētajā direktīvā definēts kā mazas jaudas un maza darbības attāluma bezvadu piekļuves sistēma ar zemu traucējumu risku attiecībā uz citām šādām sistēmām, ko tuvumā izmanto citi lietotāji, neekskluzīvi lietojot harmonizētu radiofrekvenču spektru.
                  
               
                     (3)
                  
                  
                     Komisijas Lēmums 2005/513/EK (4) harmonizēja radiofrekvenču spektra izmantošanu 5 GHz joslā (5 150–5 350 MHz un 5 470–5 725 MHz) bezvadu piekļuves sistēmām, ieskaitot lokālos radiotīklus.
                  
               
                     (4)
                  
                  
                     5 150–5 350 MHz un 5 470–5 725 MHz frekvenču joslas saskaņā ar Starptautiskās Telesakaru savienības (ITU) Radionoteikumiem (5) visos trīs ITU reģionos primāri tiek piešķirtas mobilo sakaru dienestam, izņemot gaisa kuģniecības mobilo sakaru dienestu, ņemot vērā vajadzību šajās frekvenču joslās aizsargāt citus primāros radiosakaru dienestus. ITU Pasaules radiosakaru konferencē 2003. gadā (WRC-03) tika pieņemta Rezolūcija 229 par to, kā mobilo sakaru dienests izmanto 5 150–5 250, 5 250–5 350 MHz un 5 470–5 725 MHz frekvenču joslas bezvadu piekļuves sistēmām, tostarp lokāliem radiotīkliem. Minētajā rezolūcijā, kas tika pārskatīta Pasaules radiosakaru konferencē 2019. gadā (WRC-19), bezvadu piekļuves sistēmu izmantošana telpās tika paplašināta, ietverot vilcienus un autotransporta līdzekļus, nosakot WAS/RLAN maksimālo izstarojuma jaudu 5 150–5 250 MHz frekvenču joslā autotransporta līdzekļiem un atļaujot ierobežotu izmantošanu ārpus telpām 5 150–5 250 MHz joslā, aizsargājot citus šajā joslā esošos lietojumus.
                  
               
                     (5)
                  
                  
                     Vairākās dalībvalstīs ir būtiski, lai militārie un meteoroloģiskie radari darbotos 5 250 līdz 5 850 MHz robežās, un tādēļ vajadzīga īpaša aizsardzība pret WAS/RLAN izraisītiem kaitīgiem traucējumiem. Tādēļ WAS/RLAN izmantošanas tehniskajiem un darbības nosacījumiem jānodrošina sabiedrības leģitīmo interešu aizsardzība no citiem radiosakaru dienestiem, ieskaitot militāros un meteoroloģiskos radarus. Jāaizsargā arī tādu sistēmu darbspēja, īpaši 5 150–5 350 MHz frekvenču joslā, kas saistītas ar Zemes izpētes satelītu dienestu (aktīvais), izplatījuma izpētes dienestu (aktīvais) un mobilo satelītu dienesta fīderlīnijām.
                  
               
                     (6)
                  
                  
                     2020. gada 14. aprīlī, lai īstenotu WRC-19 rezultātus, kuros pārskatīta Rezolūcija 229, Komisija saskaņā ar Lēmuma Nr. 676/2002/EK 4. panta 2. punktu pilnvaroja Eiropas Pasta un telesakaru administrāciju konferenci (CEPT) grozīt Lēmumu 2005/513/EK par radiofrekvenču spektra saskaņotu izmantošanu 5 GHz frekvenču joslā WAS/RLAN ieviešanai. Ar šo pilnvarojumu CEPT tika uzticēti divi uzdevumi. Pirmais bija piedāvāt tehniskus nosacījumus, kas pēc WRC-19 rezultātiem (Rezolūcijas 229 pārskatīšanas) grozītu Lēmumu 2005/513/EK attiecībā uz 5 150–5 250 MHz frekvenču joslu. Otrs uzdevums bija piedāvāt attiecīgus precizējumus harmonizētajos tehniskajos nosacījumos par WAS/RLAN5 150–5 350 MHz un 5 470–5 725 MHz joslās. Precizējumu mērķis – apsvērt iespējas WAS/RLAN izmantot transportlīdzekļos (gaisa kuģos, autotransportā – automobiļos un autobusos, vilcienos utt.) un izvērtēt iespēju WAS/RLAN izmantot bezpilota gaisa kuģu sistēmu (UAS) radiolīnijās.
                  
               
                     (7)
                  
                  
                     Saskaņā ar minēto pilnvarojumu CEPT publicēja 79. ziņojumu par radiofrekvenču spektra harmonizētu izmantošanu 5 GHz joslā WAS/RLAN īstenošanai pēc WRC-19. CEPT 79. ziņojumā ir ietverti pārskatītie tehniskie nosacījumi par 5 150–5 250 MHz joslu šādai WAS/RLAN izmantošanai telpās: ēkās, ierīkotām autotransporta līdzekļos, vilcienos un gaisa kuģos, kā arī ierobežotai izmantošanai ārpus telpām. UAS darbība tiek atļauta tikai 5 170–5 250 MHz joslā kā īpašs lietojums ārpus telpām. Piedāvātie tehniskie nosacījumi par 5 250–5 350 MHz joslu izmantošanu telpās pieļauj iekārtu lietošanu tikai ēku iekšienē. 5 470–5 725 MHz joslu ir iespējams izmantot telpās un ārpus telpām, izņemot iekārtas autotransporta līdzekļos, vilcienos un gaisa kuģos, kā arī izmantošanai UAS vajadzībām. Par pamatu šim lēmumam izmantoti CEPT 79. ziņojumā ietvertie rezultāti.
                  
               
                     (8)
                  
                  
                     79. ziņojumā CEPT apstiprināja vienotu izpratni par to, cik svarīgi ir atrisināt jautājumu par kaitīgiem traucējumiem meteoroloģiskajiem radariem 5 600–5 650 MHz joslā. Lai palīdzētu samazināt kaitīgos traucējumus meteoroloģiskajiem radariem, šajā lēmumā jānosaka tehniskie nosacījumi WAS/RLAN iekārtām autotransporta līdzekļos, vilcienos un gaisa kuģos un izmantošanai bezpilota gaisa kuģu sistēmās (UAS), kā arī jāprecizē prasības, kas piemērojamas dinamiskai frekvences izvēlei (DFS). Šo lēmumu nākotnē varēs pārskatīt, lai novērtētu šo pasākumu efektivitāti.
                  
               
                     (9)
                  
                  
                     Ja citi izmantošanas veidi līdzās WAS/RLAN ir ģeogrāfiski ierobežoti un valsts regulatīvajām iestādēm zināmi, dalībvalstīm jābūt tiesīgām telpās uzstādītās iekārtas, kuras izmanto 5 250–5 350 MHz un 5 470–5 725 MHz joslas, valsts līmenī atļaut vilcienos, ja WAS/RLAN izmantošanu var regulēt un ģeogrāfiski ierobežot.
                  
               
                     (10)
                  
                  
                     Šis lēmums balstās uz Lēmumā 2005/513/EK izklāstītajiem principiem un noteikumiem un tos papildina. Juridiskas skaidrības labad Lēmums 2005/513/EK ir atceļams.
                  
               
                     (11)
                  
                  
                     Šajā lēmumā paredzētie pasākumi ir saskaņā ar Radiofrekvenču spektra komitejas atzinumu,
                  
               IR PIEŅĒMUSI ŠO LĒMUMU.
         
            1. pants
            Šis lēmums harmonizē nosacījumus 5 150–5 250 MHz, 5 250–5 350 MHz un 5 470–5 725 MHz frekvenču joslu pieejamībai un efektīvai izmantošanai bezvadu piekļuves sistēmām, tostarp lokāliem radiotīkliem (WAS/RLAN).
         
         
            2. pants
            Šajā lēmumā piemēro šādas definīcijas:
            
                        a)
                     
                     
                        “bezvadu piekļuves sistēmas, tostarp bezvadu lokālie tīkli (WAS/RLAN)”, ir platjoslas radiosistēmas, kas publiskiem un privātiem lietojumiem nodrošina bezvadu piekļuvi neatkarīgi no pamattīkla topoloģijas;
                     
                  
                        b)
                     
                     
                        “izmantošana telpās” ir lietošana slēgtā telpā, kas nodrošina nepieciešamo vājinājumu, lai atvieglotu koplietošanu ar citiem dienestiem; izmantošanu telpās var iedalīt četros izmantošanas gadījumos, kas norādīti šā lēmuma pielikuma tehniskajos nosacījumos, atspoguļojot specifiskus scenārijus: telpās, autotransporta līdzekļos, vilcienos un gaisa kuģos;
                     
                  
                        c)
                     
                     
                        “ekvivalentā izotropiski izstarotā jauda (e.i.r.p.)” ir antenai pievadītās jaudas un antenas pastiprinājuma dotajā virzienā reizinājums attiecībā pret izotropisku antenu (absolūtais jeb izotropiskais pastiprinājums);
                     
                  
                        d)
                     
                     
                        “vidējā ekvivalentā izotropiski izstarotā jauda (e.i.r.p.)” ir e.i.r.p. pārraides pīķos, kas atbilst augstākajai jaudai, ja tiek īstenota jaudas regulēšana.
                     
                  
         
            3. pants
            Līdz 2022. gada 31. martam dalībvalstis neekskluzīvi paredz un dara pieejamas 5 150–5 250 MHz, 5 250–5 350 MHz un 5 470–5 725 MHz frekvenču joslas WAS/RLAN ieviešanai saskaņā ar pielikumā izklāstītajiem tehniskajiem nosacījumiem.
         
         
            4. pants
            Dalībvalstis uzrauga standartu un tehnoloģiju attīstību, kas skar 5 150–5 250 MHz, 5 250–5 350 MHz un 5 470–5 725 MHz frekvenču joslu izmantošanu WAS/RLAN vajadzībām, un pēc Komisijas pieprasījuma vai pēc savas iniciatīvas par konstatēto ziņo Komisijai, lai šo lēmumu varētu laikus pārskatīt.
         
         
            5. pants
            Lēmums 2005/513/EK tiek atcelts.
         
         
            6. pants
            Šis lēmums ir adresēts dalībvalstīm.
         
         
            Briselē, 2022. gada 8. februārī
            
               
                  Komisijas vārdā –
               
               
                  Komisijas loceklis
               
               Thierry BRETON
            
         
         
            (1)  OV L 108, 24.4.2002., 1. lpp.
         
         
            (2)  Komisijas 2021. gada 9. marta paziņojums Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai “Digitālais kompass līdz 2030. gadam – Eiropas ceļam digitālajā gadu desmitā”, COM(2021) 118 final.
         
            (3)  Eiropas Parlamenta un Padomes Direktīva (ES) 2018/1972 (2018. gada 11. decembris) par Eiropas Elektronisko sakaru kodeksa izveidi (OV L 321, 17.12.2018., 36. lpp.).
         
            (4)  Komisijas 2005. gada 11. jūlija Lēmums 2005/513/EK par radiofrekvenču saskaņotu lietošanu 5 GHz frekvenču joslā bezvadu pieejas sistēmu, tostarp bezvadu lokālo tīklu (WAS/RLAN) ieviešanai (OV L 187, 19.7.2005., 22. lpp.).
         
            (5)  http://www.itu.int/pub/R-REG-RR (2020 edition).
      
      
         
            PIELIKUMS
            Harmonizēti tehniskie nosacījumi WAS/RLAN izmantošanai 5 150–5 250 MHz, 5 250–5 350 MHz un 5 470–5 725 MHz frekvenču joslās
            
               1. tabula
            
            
               
                  WAS/RLAN5 150 –5 250  MHz frekvenču joslā
            
            
                        
                           Parametrs
                        
                     
                     
                        
                           Tehniskie nosacījumi
                        
                     
                  
                        Frekvenču josla
                     
                     
                        5 150 –5 250  MHz
                     
                  
                        Pieļaujamā izmantošana
                     
                     
                        Telpās, ieskaitot iekārtas autotransporta līdzekļos, vilcienos un gaisa kuģos, un ierobežotai izmantošanai ārpus telpām (1. piezīme).
                        Bezpilota lidaparātu sistēmas (UAS) izmantojamas tikai 5 170 –5 250  MHz joslā.
                     
                  
                        Maksimālā vidējā ekvivalentā izotropiski izstarotā jauda (e.i.r.p.) izstarojumiem joslā
                     
                     
                        200 mW
                        Izņēmumi:
                        
                                    —
                                 
                                 
                                    maksimālā vidējā e.i.r. 40 mW attiecas uz iekārtām vilciena vagonos, kur vājinājums vidēji ir mazāks par 12 dB,
                                 
                              
                                    —
                                 
                                 
                                    maksimālā vidējā e.i.r. 40 mW attiecas uz iekārtām autotransporta līdzekļos.
                                 
                              
                  
                        Maksimālais vidējais e.i.r.p. blīvums izstarojumiem joslā
                     
                     
                        10 mW/MHz jebkurā 1 MHz joslā
                     
                  
                        
                                    1. piezīme.
                                 
                                 
                                    Ja iekārtu izmanto ārpus telpām, tā nedrīkst būt piestiprināta pie stacionāras iekārtas vai autotransporta līdzekļa virsbūves ārpuses, fiksētas infrastruktūras vai stacionāras āra antenas.
                                 
                              
                  Piekļūšanai spektram un traucējumu mazināšanai izmanto tehniskos paņēmienus, kas nodrošina Eiropas Parlamenta un Padomes Direktīvas 2014/53/ES (1) pamatprasību izpildi. Ja attiecīgie paņēmieni ir noteikti harmonizētajos standartos vai to daļās, kuru atsauces saskaņā ar Direktīvu 2014/53/ES ir publicētas Eiropas Savienības Oficiālajā Vēstnesī, tie nodrošina veiktspēju, kas ir vismaz līdzvērtīga ar minētajiem paņēmieniem saistītajai veiktspējai.
            
               2. tabula
            
            
               
                  WAS/RLAN5 250 –5 350  MHz frekvenču joslā
            
            
                        
                           Parametrs
                        
                     
                     
                        
                           Tehniskie nosacījumi
                        
                     
                  
                        Frekvenču josla
                     
                     
                        5 250 –5 350  MHz
                     
                  
                        Pieļaujamā izmantošana
                     
                     
                        Telpās: tikai ēku iekšienē.
                        Nav atļauts ierīkot autotransporta līdzekļos, vilcienos un gaisa kuģos (2. piezīme).
                        Izmantošana ārpus telpām nav atļauta.
                     
                  
                        Maksimālā vidējā e.i.r.p. izstarojumiem joslā
                     
                     
                        200 mW
                     
                  
                        Maksimālais vidējais e.i.r.p. blīvums izstarojumiem joslā
                     
                     
                        10 mW/MHz jebkurā 1 MHz joslā
                     
                  
                        Izmantojamie traucējumu mazināšanas paņēmieni
                     
                     
                        Raidītāja jaudas regulēšana (TPC) un dinamiskā frekvences izvēle (DFS).
                        Lai izpildītu Direktīvas 2014/53/ES attiecīgās pamatprasības un ievērotu šā lēmuma tehniskās prasības, var izmantot alternatīvus traucējumu mazināšanas paņēmienus, ja tie nodrošina vismaz līdzvērtīgu veiktspēju un spektra aizsardzību.
                     
                  
                        Raidītāja jaudas regulēšana (TPC)
                     
                     
                        
                           TPC caurmērā nodrošina vismaz 3 dB mazinājuma faktoru maksimālajai pieļaujamajai sistēmu izejas jaudai; vai, ja netiek izmantota raidītāja jaudas regulēšana, maksimālo pieļaujamo vidējo e.i.r.p. un atbilstošo vidējo e.i.r.p. blīvuma robežu samazina par 3 dB.
                     
                  
                        Dinamiskā frekvences izvēle (DFS)
                     
                     
                        
                           DFS ir noteikta Rekomendācijā ITU-R M. 1652-1 (3), lai nodrošinātu ar radionoteikšanas sistēmām saderīgu darbību.
                        
                           DFS mehānisms nodrošina, ka varbūtība izvēlēties doto kanālu 5 250 –5 350  MHz un 5 470 –5 725  MHz joslās ir vienāda visiem pieejamajiem kanāliem. DFS mehānisms arī caurmērā nodrošina gandrīz vienmērīgu spektra noslogojuma sadalījumu.
                        
                           WAS/RLAN īsteno dinamisko frekvences izvēli, nodrošinot traucējumu mazināšanu radaram vismaz tikpat efektīvi kā DFS, kas aprakstīta ETSI standartā EN 301 893 V2.1.1. Lietotājam nedrīkst būt pieejami ar DFS saistītie WAS/RLAN iestatījumi (aparatūras un/vai programmatūras), ja, mainot šos iestatījumus, WAS/RLAN vairs neatbilst DFS prasībām. Tas nozīmē: a) neļaut lietotājam mainīt darbības valsti un/vai darbības frekvenču joslu, ja rezultātā iekārta vairs neatbilst DFS prasībām, b) nepieņemt programmatūru un/vai aparātprogrammatūru, ja rezultātā iekārta vairs neatbilst DFS prasībām.
                     
                  
                        
                                    2. piezīme.
                                 
                                 
                                    
                                       WAS/RLAN iekārtu ekspluatācija lielos gaisa kuģos () (izņemot daudzdzinēju helikopterus) ir atļauta līdz 2028. gada 31. decembrim ar 100 mW maksimālo vidējo e.i.r.p. izstarojumiem joslā.
                                 
                              
                  Piekļūšanai spektram un traucējumu mazināšanai izmanto tehniskos paņēmienus, kuri nodrošina Direktīvas 2014/53/ES pamatprasību izpildi. Ja attiecīgi paņēmieni ir noteikti harmonizētajos standartos vai to daļās, kuru atsauces saskaņā ar Direktīvu 2014/53/ES ir publicētas Eiropas Savienības Oficiālajā Vēstnesī, tie nodrošina veiktspēju, kas ir vismaz līdzvērtīga ar minētajiem paņēmieniem saistītajai veiktspējai.
            
               3. tabula
            
            
               
                  WAS/RLAN5 470 –5 725  MHz frekvenču joslā
            
            
                        Parametrs
                     
                     
                        Tehniskie nosacījumi
                     
                  
                        Frekvenču josla
                     
                     
                        5 470 –5 725  MHz
                     
                  
                        Pieļaujamā izmantošana
                     
                     
                        Izmantošana telpās un ārpus telpām.
                        Nav atļauts ierīkot autotransporta līdzekļos, vilcienos un gaisa kuģos, kā arī izmantot UAS (3. piezīme).
                     
                  
                        Maksimālā vidējā e.i.r.p. izstarojumiem joslā
                     
                     
                        1 W
                     
                  
                        Maksimālais vidējais e.i.r.p. blīvums izstarojumiem joslā
                     
                     
                        50 mW/MHz jebkurā 1 MHz joslā
                     
                  
                        Izmantojamie traucējumu mazināšanas paņēmieni
                     
                     
                        Raidītāja jaudas regulēšana (TPC) un dinamiskā frekvences izvēle (DFS).
                        Lai izpildītu Direktīvas 2014/53/ES attiecīgās pamatprasības un ievērotu šā lēmuma tehniskās prasības, var izmantot alternatīvus traucējumu mazināšanas paņēmienus, ja tie nodrošina vismaz līdzvērtīgu veiktspēju un spektra aizsardzību.
                     
                  
                        Raidītāja jaudas regulēšana (TPC)
                     
                     
                        
                           TPC caurmērā nodrošina vismaz 3 dB mazinājuma faktoru maksimālajai pieļaujamajai sistēmu izejas jaudai; vai, ja netiek izmantota raidītāja jaudas regulēšana, maksimālo pieļaujamo vidējo e.i.r.p. un atbilstošo vidējo e.i.r.p. blīvuma robežu samazina par 3 dB.
                     
                  
                        Dinamiskā frekvences izvēle (DFS)
                     
                     
                        
                           DFS ir noteikta Rekomendācijā ITU-R M. 1652-1, lai nodrošinātu ar radionoteikšanas sistēmām saderīgu darbību.
                        
                           DFS mehānisms nodrošina, ka varbūtība izvēlēties doto kanālu 5 250 –5 350  MHz un 5 470 –5 725  MHz joslās ir vienāda visiem pieejamajiem kanāliem. DFS mehānisms caurmērā nodrošina arī gandrīz vienmērīgu spektra noslogojuma sadalījumu.
                        
                           WAS/RLAN īsteno dinamisko frekvences izvēli, nodrošinot traucējumu mazināšanu radaram vismaz tikpat efektīvi kā DFS, kas aprakstīta ETSI standartā EN 301 893 V2.1.1. Lietotājam nedrīkst būt pieejami ar DFS saistītie WAS/RLAN iestatījumi (aparatūras un/vai programmatūras), ja, mainot šos iestatījumus WAS/RLAN vairs neatbilst DFS prasībām. Tas nozīmē: a) neļaut lietotājam mainīt darbības valsti un/vai darbības frekvenču joslu, ja rezultātā iekārta vairs neatbilst DFS prasībām, b) nepieņemt programmatūru un/vai aparātprogrammatūru, ja rezultātā iekārta vairs neatbilst DFS prasībām.
                     
                  
                        
                                    3. piezīme.
                                 
                                 
                                    
                                       WAS/RLAN iekārtu ekspluatācija lielos gaisa kuģos (izņemot daudzdzinēju helikopterus), izņemot 5 600 –5 650  MHz frekvenču joslu, ir atļauta līdz 2028. gada 31. decembrim ar 100 mW maksimālo vidējo e.i.r.p. izstarojumiem joslā.
                                 
                              
                  Piekļūšanai spektram un traucējumu mazināšanai izmanto tehniskos paņēmienus, kuri nodrošina Direktīvas 2014/53/ES pamatprasību izpildi. Ja attiecīgi paņēmieni ir aprakstīti harmonizētajos standartos vai to daļās, kuru atsauces saskaņā ar Direktīvu 2014/53/ES ir publicētas Eiropas Savienības Oficiālajā Vēstnesī, tie nodrošina veiktspēju, kas ir vismaz līdzvērtīga ar minētajiem paņēmieniem saistītajai veiktspējai.
            
               (1)  Eiropas Parlamenta un Padomes Direktīva 2014/53/ES (2014. gada 16. aprīlis) par dalībvalstu tiesību aktu saskaņošanu attiecībā uz radioiekārtu pieejamību tirgū un ar ko atceļ Direktīvu 1999/5/EK (OV L 153, 22.5.2014., 62. lpp.).
            
               (2)  Saskaņā ar Komisijas Regulu (ES) Nr. 1321/2014 “liels gaisa kuģis” ir gaisa kuģis, kas klasificēts kā lidmašīna, kuras maksimālā pacelšanās masa pārsniedz 5 700 kg, vai daudzdzinēju helikopters. Taču daudzdzinēju helikopteri 2. un 3. piezīmes tvērumā neietilpst.
            
               (3)  Rekomendācija ITU-R M. 1652-1 “Dinamiskā frekvences atlase bezvadu piekļuves sistēmās, ieskaitot lokālos radiotīklus, lai aizsargātu radionoteikšanas dienestu 5 GHz joslā”.